b'\n_START_ARTICLE_\nHeikki Karppanen\n_START_PARAGRAPH_\nHeikki Olavi Karppanen (s. 9. lokakuuta 1944 Kitee) on l\xc3\xa4\xc3\xa4ketieteen ja kirurgian tohtori, tiedemies ja keksij\xc3\xa4. \xc2\xa0H\xc3\xa4n on kansainv\xc3\xa4lisesti tunnettu ja tunnustettu kohonneen verenpaineen sek\xc3\xa4 syd\xc3\xa4n- ja verisuonitautien tutkija ja tuntija. \xc2\xa0 _NEWLINE_1. \xc2\xa0 \xc2\xa0Koulutus ja akateeminen ura_NEWLINE_Karppanen toimi Helsingin yliopiston l\xc3\xa4\xc3\xa4ketieteellisess\xc3\xa4 tiedekunnassa farmakologian professorina 1998 \xe2\x80\x93 2007. \xc2\xa0Sit\xc3\xa4 ennen h\xc3\xa4n toimi apulaisprofessorina vuodesta 1978 \xe2\x80\x93 1998, ensin Oulun yliopistossa ja vuodesta 1980 l\xc3\xa4htien Helsingin yliopiston l\xc3\xa4\xc3\xa4ketieteellisess\xc3\xa4 tiedekunnassa. \xc2\xa0H\xc3\xa4n j\xc3\xa4i el\xc3\xa4kkeelle 31.10.2007. \xc2\xa0_NEWLINE_L\xc3\xa4\xc3\xa4ketieteenkandidaattiseura palkitsi Karppasen opetusansioista \xe2\x80\x9dVuoden luennoitsija\xe2\x80\x9d -valinnalla. _NEWLINE_2. \xc2\xa0 \xc2\xa0Tutkimustoiminta ja keksinn\xc3\xb6t_NEWLINE_2.1. \xc2\xa0 \xc2\xa0 Suolan saannin v\xc3\xa4henemisen keskeinen merkitys syd\xc3\xa4n- ja verisuoniterveyden paranemisessa_NEWLINE_Useat Heikki Karppasen tutkimukset ruokasuolan sek\xc3\xa4 kaliumin ja magnesiumin saannin keskeisest\xc3\xa4 merkityksest\xc3\xa4 verenpainetaudissa sek\xc3\xa4 aivohalvausten ja syd\xc3\xa4nsairauksien synnyss\xc3\xa4 ovat olleet uraauurtavia. \xc2\xa0Kansainv\xc3\xa4list\xc3\xa4 huomiota ja tunnustusta on saanut mm. tutkimustulos, ett\xc3\xa4 syd\xc3\xa4n- ja verisuonitautien k\xc3\xa4\xc3\xa4ntyminen laskuun Suomessa 1960-luvulla tapahtui ennen muuta j\xc3\xa4\xc3\xa4kaappien ja pakastimien yleistymisen ansiosta. \xc2\xa0Samassa tahdissa kuin kylm\xc3\xa4tekniikan tulo koteihin yleistyi, Suomessa aikaisemmin yleisesti k\xc3\xa4ytetty suolas\xc3\xa4il\xc3\xb6nt\xc3\xa4 v\xc3\xa4heni ja johti suomalaisten suolan k\xc3\xa4yt\xc3\xb6n eritt\xc3\xa4in selv\xc3\xa4\xc3\xa4n v\xc3\xa4henemiseen. \xc2\xa0 _NEWLINE_V\xc3\xa4est\xc3\xb6n aikaisemmin eritt\xc3\xa4in korkea verenpaine aleni samassa tahdissa suolan v\xc3\xa4henemisen kanssa. \xc2\xa0Verenpainetasojen alenemista seurasi odotetusti aivohalvausten ja syd\xc3\xa4ninfarktien suorastaan dramaattinen v\xc3\xa4heneminen ty\xc3\xb6ik\xc3\xa4isill\xc3\xa4 miehill\xc3\xa4 ja naisilla _NEWLINE_Aikaisemmin on yleisesti uskottu, ett\xc3\xa4 v\xc3\xa4est\xc3\xb6n verenpainetasojen selv\xc3\xa4 aleneminen olisi ollut verenpainel\xc3\xa4\xc3\xa4kkeiden lis\xc3\xa4\xc3\xa4ntyneen ja laajan k\xc3\xa4yt\xc3\xb6n ansiota. \xc2\xa0T\xc3\xa4m\xc3\xa4 v\xc3\xa4\xc3\xa4r\xc3\xa4 k\xc3\xa4sitys on edelleen yleinen my\xc3\xb6s asiantuntijapiireiss\xc3\xa4. \xc2\xa0Karppasen tutkimukset ovat kuitenkin kiistattomasti osoittaneet, ett\xc3\xa4 verenpainel\xc3\xa4\xc3\xa4kkeiden laajalla k\xc3\xa4yt\xc3\xb6ll\xc3\xa4 on ollut hyvin pieni merkitys, vain noin 4-6\xc2\xa0% osuus havaitussa v\xc3\xa4est\xc3\xb6n verenpainetasojen alenemisessa. \xc2\xa0Karppasen mukaan yli 90\xc2\xa0% verenpainetasojen alenemisesta on ollut seurausta ruokien kivenn\xc3\xa4isainekoostumuksen ja ruokavalion muutoksista._NEWLINE_Karppanen on my\xc3\xb6s kiinnitt\xc3\xa4nyt huomiota siihen tilastoista ilmenev\xc3\xa4\xc3\xa4n tosiasiaan, ett\xc3\xa4 syd\xc3\xa4n- ja verisuonitautien selv\xc3\xa4 v\xc3\xa4heneminen Suomessa alkoi jo 1960-luvulla eli useita vuosia ennen Pohjois-Karjala Projektin alkamista vuonna 1972 (Kuvio 7). \xc2\xa0Ennen Pohjois-Karjala Projektia Suomessa ei kohdistettu v\xc3\xa4est\xc3\xb6\xc3\xb6n mit\xc3\xa4\xc3\xa4n sellaista terveysvalistusta, jolla olisi voinut olla vaikutusta syd\xc3\xa4n- ja verisuonitauteihin. \xc2\xa0Karppasen mukaan ainoa tunnistettavissa oleva suotuisaa k\xc3\xa4\xc3\xa4nnett\xc3\xa4 syd\xc3\xa4n- ja verisuonitautikuolleisuudessa selitt\xc3\xa4v\xc3\xa4 tekij\xc3\xa4 on 1960-luvulla tapahtunut suolan saannin v\xc3\xa4heneminen_NEWLINE_2.2. \xc2\xa0 \xc2\xa0 Pakkausten suolamerkinn\xc3\xa4t ja niiden vaikutus_NEWLINE_Yhteisty\xc3\xb6ss\xc3\xa4 STM:n neuvottelevan virkamiehen, erikoisl\xc3\xa4\xc3\xa4k\xc3\xa4ri Olli Simosen kanssa Karppanen kehitti ja ajoi l\xc3\xa4pi pakkausmerkint\xc3\xa4s\xc3\xa4\xc3\xa4d\xc3\xb6ksen, joka velvoitti lis\xc3\xa4\xc3\xa4m\xc3\xa4\xc3\xa4n elintarvikkeiden pakkauksiin varoituksen suuresta suolapitoisuudesta, ellei suolapitoisuutta m\xc3\xa4\xc3\xa4r\xc3\xa4ajassa v\xc3\xa4hennetty s\xc3\xa4\xc3\xa4detty\xc3\xa4 tasoa pienemm\xc3\xa4ksi. \xc2\xa0Monissa sellaisissa elintarvikkeissa, joista suomalaiset saavat suurimman osan suolan haitallisesta natriumista, natriumin pitoisuudet v\xc3\xa4heniv\xc3\xa4t 15 \xe2\x80\x93 25\xc2\xa0%. \xc2\xa0Karppasen tutkimusten mukaan t\xc3\xa4m\xc3\xa4n s\xc3\xa4\xc3\xa4d\xc3\xb6ksen suotuisa vaikutus suomalaisten suolan saantiin, verenpaineeseen sek\xc3\xa4 syd\xc3\xa4n- ja verisuonitauteihin on ollut paljon suurempi kuin mink\xc3\xa4\xc3\xa4n muun tekij\xc3\xa4n, lukuun ottamatta j\xc3\xa4\xc3\xa4kaappeja ja pakastimia _NEWLINE_2.3. \xc2\xa0 \xc2\xa0 Terveellisten suolojen keksiminen ja kehitt\xc3\xa4minen _NEWLINE_1970-luvun lopulla Heikki Karppanen p\xc3\xa4\xc3\xa4tteli siihenastisen tiedekirjallisuuden perusteella, ett\xc3\xa4 ruokien ep\xc3\xa4terveellinen koostumus on t\xc3\xa4rkein syy sek\xc3\xa4 yksitt\xc3\xa4isten ihmisten ett\xc3\xa4 koko v\xc3\xa4est\xc3\xb6n korkeisiin verenpainetasoihin.  Verenpaine kohoaa siksi, ett\xc3\xa4 ruoat sis\xc3\xa4lt\xc3\xa4v\xc3\xa4t liikaa natriumia niihin lis\xc3\xa4tyn ruokasuolan takia. \xc2\xa0Karppasen mukaan verenpaineen kohoaminen on elimist\xc3\xb6n v\xc3\xa4ltt\xc3\xa4m\xc3\xa4t\xc3\xb6n suojamekanismi muuten nopeasti kehittyv\xc3\xa4\xc3\xa4 suolamyrkytyst\xc3\xa4 vastaan. \xc2\xa0Kun elimist\xc3\xb6 kohottaa verenpainetta, lis\xc3\xa4\xc3\xa4ntynyt paine munuaisvaltimoissa ty\xc3\xb6nt\xc3\xa4\xc3\xa4 liiallista suolaa tehostetusti virtsaan. \xc2\xa0Suolan verenpainetta kohottavaa vaikutusta pahentavana tekij\xc3\xa4n\xc3\xa4 Karppanen esitti sen, ett\xc3\xa4 verenpainetta alentavan kaliumin pitoisuus on voimakkaasti pienentynyt elintarvikkeissa teollisten k\xc3\xa4sittelyjen seurauksena. \xc2\xa0Koska kohonnut verenpaine on pahin aivohalvauksia sek\xc3\xa4 syd\xc3\xa4nsairauksia aiheuttava tekij\xc3\xa4, Karppanen p\xc3\xa4\xc3\xa4tteli, ett\xc3\xa4 v\xc3\xa4hent\xc3\xa4m\xc3\xa4ll\xc3\xa4 ruokien natriumpitoisuutta ja lis\xc3\xa4\xc3\xa4m\xc3\xa4ll\xc3\xa4 niiden kaliumpitoisuutta aivohalvauksia ja syd\xc3\xa4ntauteja voitaisiin tehokkaasti v\xc3\xa4hent\xc3\xa4\xc3\xa4. _NEWLINE_Pohtiessaan ja kehitelless\xc3\xa4\xc3\xa4n ratkaisuja suolan aiheuttamiin ongelmiin, Karppanen totesi, ett\xc3\xa4 kun ihmiset ovat tottuneet suolaiseen makuun, hyv\xc3\xa4ksi koetusta mausta luopuminen on vaikeaa ja useimmille mahdotonta. \xc2\xa0Teollisuudessa suolan vett\xc3\xa4 elintarvikkeisiin sitova kyky on tuotteiden maun lis\xc3\xa4ksi muodostunut hyvin t\xc3\xa4rke\xc3\xa4ksi. \xc2\xa0Ratkaisuksi Karppanen keksi suolakoostumuksen muuttamisen sellaiseksi, ett\xc3\xa4 sit\xc3\xa4 k\xc3\xa4ytt\xc3\xa4m\xc3\xa4ll\xc3\xa4 verenpainetta kohottavaa natriumia saadaan v\xc3\xa4hemm\xc3\xa4n ja verenpainetta alentavaa kaliumia enemm\xc3\xa4n. _NEWLINE_Patentoidun keksinn\xc3\xb6n ja kehitysty\xc3\xb6n tuloksena kauppoihin tuli vuonna 1979 Mineraalisuola -niminen tuote. My\xc3\xb6hemmin ensimm\xc3\xa4isen keksinn\xc3\xb6n mukaisesti hiukan muutettua koostumusta on k\xc3\xa4ytetty Seltin-nimell\xc3\xa4 myyt\xc3\xa4v\xc3\xa4ss\xc3\xa4 suolatuotteessa. \xc2\xa0_NEWLINE_Karppasen keksinn\xc3\xb6n yll\xc3\xa4tt\xc3\xa4vyys oli se, ett\xc3\xa4 pahanmakuisen kaliumsuolan maku suurelta osin h\xc3\xa4visi, kun h\xc3\xa4n lis\xc3\xa4si seokseen magnesiumsuolaa eli toista terveellist\xc3\xa4, mutta pahanmakuista ravintoainetta. \xc2\xa0_NEWLINE_Elintarviketeollisuus ei kuitenkaan ole ottanut Karppasen ensimm\xc3\xa4ist\xc3\xa4 suolakeksint\xc3\xb6\xc3\xa4 k\xc3\xa4ytt\xc3\xb6\xc3\xb6n, koska teollisuuden mukaan se aiheuttaa tuotteisiin jonkin verran vierasta makua. _NEWLINE_Vuonna 1983 Heikki Karppanen teki ja patentoi uuden suolakeksinn\xc3\xb6n, joka h\xc3\xa4vitti ep\xc3\xa4miellytt\xc3\xa4v\xc3\xa4n maun ja korjasi kalium- ja magnesiumpitoisen suolan tavallisen suolan makuiseksi_NEWLINE_T\xc3\xa4m\xc3\xa4n uuden keksinn\xc3\xb6n mukainen suola tuli jatkokehittelyn ja l\xc3\xa4\xc3\xa4ketieteellisten tutkimusten j\xc3\xa4lkeen kauppoihin vuonna 1986 nimell\xc3\xa4 Pansuola. \xc2\xa0My\xc3\xb6s elintarviketeollisuus on hyv\xc3\xa4ksynyt t\xc3\xa4m\xc3\xa4n tuotteen k\xc3\xa4ytt\xc3\xb6\xc3\xb6n, mutta teollisuus on kuitenkin pit\xc3\xa4ytynyt valtaosin tavallisen suolan k\xc3\xa4yt\xc3\xb6ss\xc3\xa4 sen eritt\xc3\xa4in halvan hinnan takia._NEWLINE_2.4. \xc2\xa0GOOD SALT_NEWLINE_Terveellinen GOOD SALT -niminen kivenn\xc3\xa4issuola (http://goodsalt.sg/consumer/) on uusin Karppasen keksint\xc3\xb6ihin perustuva kaupallistettu tuote. \xc2\xa0Sen Karppanen on kehitt\xc3\xa4nyt yhteisty\xc3\xb6ss\xc3\xa4 singaporelaisen IMI Lifestyle Productsin kanssa. \xc2\xa0GOOD SALT on saatavilla my\xc3\xb6s USAssa._NEWLINE_2.5. \xc2\xa0 \xc2\xa0 Verenpainetta ja kolesterolia alentava MultiBene -keksint\xc3\xb6_NEWLINE_Er\xc3\xa4s Heikki Karppasen patentoiduista keksinn\xc3\xb6ist\xc3\xa4 on kohonnutta verenpainetta ja kolesterolia alentava MultiBene-nimell\xc3\xa4 tunnettu elintarvikekoostumus. \xc2\xa0Merkitt\xc3\xa4vin t\xc3\xa4m\xc3\xa4n keksinn\xc3\xb6n k\xc3\xa4ytt\xc3\xa4j\xc3\xa4 on maailman suurin elintarvikkeiden valmistaja Nestl\xc3\xa9, jonka OMEGA \xc2\xa0Acticol valmistetaan MultiBene-keksinn\xc3\xb6n mukaisesti. _NEWLINE_3. \xc2\xa0 Yksityisel\xc3\xa4m\xc3\xa4_NEWLINE_Heikki Karppanen on ollut naimisissa vuodesta 1969. \xc2\xa0H\xc3\xa4n on kahden lapsen is\xc3\xa4 ja nelj\xc3\xa4n lapsen isois\xc3\xa4._NEWLINE_Karppasen harrastuksia ovat tennis, kalastus, matkailu ja puutarhanhoito. \xc2\xa0Nuorena h\xc3\xa4n harrasti mm. kilpahiihtoa. \xc2\xa0'